## La Generalitat posa en marxa el nou corredor d’autobús entre Montserrat i València amb un servici que triplica l’oferta actual i amplia les freqüències

*** Martínez Mus presenta el nou corredor CV-109 que atendrà una població de 110.000 habitants de nou municipis de l’àrea metropolitana de València
* Infraestructures destina 6,6 milions d’euros en quatre noves línies que reforçaran i milloraran el servici
* El conseller destaca l’aposta de la Generalitat per una mobilitat “responsable, eficient i accessible” i confirma que tots els nous corredors de l’àrea metropolitana estaran en funcionament enguany**

La Conselleria de Medi Ambient, Infraestructures i Territori ha posat en funcionament el nou corredor d’autobús CV-109 entre Montserrat i València amb un servici que triplica l’oferta actual i, per tant, millora les freqüències de pas general en totes les parades.

Vicente Martínez Mus ha presentat a Montserrat este renovat servici metropolità d’autobús que atendrà les connexions amb València dels municipis d’Alfarb, Catadau, Dos Aguas, Llombai, Millares, Montroi, Montserrat, Torrent i Real, la qual cosa representa una població d’aproximadament 110.000 habitants. A l’acte, celebrat en l’Ajuntament de Montserrat, han assistit també alcaldes de diferents municipis als quals donarà servici el nou corredor.

El titular d’Infraestructures ha destacat que amb esta posada en marxa “comença la fase final de la renovació integral de tots els corredors d’autobús de l’àrea metropolitana de València, que estaran en funcionament enguany i que, entre altres aspectes, preveu l’actualització de la flota actual amb la incorporació de 192 vehicles, en la seua majoria híbrids i elèctrics”.

En la Setmana Europea de la Mobilitat, Martínez Mus ha destacat l’aposta del Consell per transformar la mobilitat a la Comunitat Valenciana “en un model més responsable, eficient i accessible que busca millorar la qualitat de vida de la ciutadania i promou la utilització del transport públic com la primera opció de mobilitat”.

En este sentit, ha explicat alguns dels objectius d’este nou model impulsat per la Generalitat, com la major accessibilitat de la població al sistema de transport públic regional, “garantint una major equitat i cobertura territorial”; una oferta de servicis amb expedicions i flota de vehicles ajustats a les necessitats reals de la demanda, “sempre amb una perspectiva de racionalitat econòmica”, i la millora de la xarxa amb la complementarietat entre les diferents formes de transport existents a la Comunitat Valenciana.

**Més freqüències i millor servici**

Durant l’acte de presentació, Martínez Mus ha assenyalat que per al nou contracte del corredor CV-109 entre Montserrat i València, que tindrà una duració de deu anys, la Generalitat ha invertit 6,6 milions d’euros.

El corredor s’estructura en 4 línies, amb 24 expedicions en dies laborables, 10 expedicions en dissabtes i 10 en diumenges i festius. En total es realitzaran 7.150 expedicions anuals, que representen un total de 301.172 quilòmetres recorreguts.

Així, es milloren les connexions amb el Centre d’Especialitats de Torrent, del qual depenen els municipis de Montserrat, Montroi, Real, Millares i Dos Aguas, i es potencia la intermodalitat, ja que la majoria dels servicis tindran com a destinació final l’estació de metro de Torrent Avinguda, a on els passatgers podran accedir a tota la xarxa de MetroValencia.

Respecte a la flota d’autobusos, s’incorporen tres nous vehicles elèctrics d’un total de sis, dels quals la resta són autobusos híbrids, una mesura que, a més, “elimina l’impacte acústic”, ha indicat el conseller. Els vehicles seran accessibles a persones de mobilitat reduïda i la flota incorporarà també sistemes de geolocalització per a permetre informació en temps real de l’horari de pas en parada.

Fecha: 17/09/2024